**บทสรุปคัดย่อ**

**โครงการบริการอินเทอร์เน็ตความเร็วสูงด้วยเทคโนโลยี Wi-Fi โดยไม่คิดค่าใช้จ่ายเพื่อประโยชน์สาธารณะของกระทรวงเทคโนโลยีสารสนเทศและการสื่อสาร (ICT)**

**๑. ความสอดคล้องกับนโยบาย แผนยุทธศาสตร์ และกฎหมายที่เกี่ยวข้อง**

(๑) ความสอดคล้องกับนโยบายของรัฐบาล ได้แก่การส่งเสริมการเข้าถึงการใช้บริการเครือข่าย อินเทอร์เน็ตสาธารณะให้แก่ประชาชนทั่วประเทศรวมถึงผู้ด้อยโอกาสให้ครอบคลุม ทั่วถึง เพียงพอลดปัญหาความเหลื่อมล้ำในการเข้าถึงบริการและข้อมูลทางด้านดิจิทัล

(๒) ความสอดคล้องกับแผนพัฒนาเศรษฐกิจและสังคมแห่งชาติ ฉบับที่ ๑๑ ได้แก่การยกระดับความพร้อมทางด้านเทคโนโลยีสารสนเทศและการสื่อสารของประเทศไทยให้สามารถนำไปใช้พัฒนาเศรษฐกิจและสังคมได้อย่างมีประสิทธิภาพและประสิทธิผลสูงสุด อันจะช่วยนำไปสู่การบรรลุเป้าหมายของการพัฒนาประเทศ ตามที่กำหนดในแผนฯ

(๓) ความสอดคล้องกับกรอบนโยบายเทคโนโลยีสารสนเทศและการสื่อสาร พ.ศ. ๒๕๕๔ – ๒๕๖๓ (ICT ๒๐๒๐) และนโยบายมุ่งไปสู่ Smart Thailand ของกระทรวง ICT ซึ่งมีจุดมุ่งหมายเพื่อพัฒนาโครงสร้างพื้นฐาน ด้านเทคโนโลยีสารสนเทศ โดยเร่งรัดพัฒนาขยายโครงข่ายอินเทอร์เน็ตความเร็วสูงให้ครอบคลุมพื้นที่ การใช้งานระดับตำบลร้อยละ ๘๐ ของประเทศ ภายในปี พ.ศ. ๒๕๕๘

(๔) ความสอดคล้องกับยุทธศาสตร์การพัฒนาการศึกษา ของกระทรวงศึกษาธิการ (พ.ศ. ๒๕๕๕-๒๕๕๘) ได้แก่การยึดนักเรียนเป็นศูนย์กลาง และมีการนำเทคโนโลยีมาใช้ให้เกิดประโยชน์สูงสุดต่อนักเรียน นักศึกษา เพื่อเป็นการขยายโอกาสทางการศึกษา

(๕) ความสอดคล้องกับพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ในมาตรา ๕๒ (๑) ที่มุ่งเน้นดำเนินการให้ประชาชนได้รับบริการด้านกิจการโทรคมนาคมอย่างทั่วถึง

(๖) ความสอดคล้องกับแผนแม่บทกิจการโทรคมนาคม ฉบับที่ ๑ (พ.ศ.๒๕๕๕ – ๒๕๕๙) ตามที่กำหนดในพันธกิจและเป้าประสงค์ของแผนแม่บทฯ ได้แก่การเพิ่มโอกาสในการเข้าถึงบริการ บรอดแบนด์ และการเพิ่มขีดความสามารถในการแข่งขันของประเทศในระดับสากล

**๒. ขอบเขตการให้บริการ**

ให้บริการในสถานที่เป้าหมายทั่วประเทศ ๓๐,๐๐๐ แห่ง อันได้แก่ มหาวิทยาลัยของรัฐ ศาลากลางจังหวัด ที่ว่าการอำเภอ ที่ทำการ อบต. ศูนย์การเรียนรู้ ICT ชุมชน โรงพยาบาลของรัฐ สถานีตำรวจบางแห่ง ที่ทำการไปรษณีย์ และสถานที่สำคัญ เช่น สถานที่ท่องเทียว สถานีขนส่ง ท่าอากาศยาน และสถานีบริการน้ำมัน เป็นต้น โดยมีจำนวน Access Point ที่ให้บริการทั้งหมด ๑๕๐,๐๐๐ จุด และมีความเร็วในการให้บริการที่ ๒ Mbps ต่อ Access Point

**๓. ประโยชน์ที่คาดว่าจะได้รับ**

(๑) ประโยชน์ต่อประชาชนและภาคธุรกิจ

๑.๑) ด้านสังคมและคุณภาพชีวิต ประชาชนสามารถเข้าถึงบริการเครือข่ายอินเทอร์เน็ตไร้ สายได้อย่างทั่วถึง ในพื้นที่สาธารณะ สถานที่ราชการ และสถานศึกษา ลดปัญหา ความเหลื่อมล้ำในการเข้าถึงข้อมูลทางด้านดิจิทัล

๑.๒) ด้านการศึกษา เปิดโอกาสให้สามารถนำ ICT มาเป็นเครื่องมือสื่อการเรียนการสอน ได้มากขึ้น นักเรียนสามารถเรียนรู้ได้ทุกที่ด้วยตนเองแม้อยู่นอกห้องเรียน

๑.๓) ด้านเศรษฐกิจ เพิ่มประสิทธิภาพการทำงานของผู้ประกอบการ SMEs และประชาชนทั่วไป เกิดการพัฒนาศักยภาพของบุคลากรในด้าน ICT เพื่อเตรียมความพร้อมประเทศไทยในการพัฒนาเป็นศูนย์กลางด้าน ICT ในอนาคต

๑.๔) ด้านพลังงานและสิ่งแวดล้อม ส่งเสริมการประหยัดพลังงานที่ใช้ในการเดินทาง รวมถึงการลดปริมาณการใช้ทรัพยากรธรรมชาติที่ใช้เพื่อการติดต่อสื่อสาร

(๒) ประโยชน์ต่อประเทศชาติ

๒.๑) เพิ่มขีดความสามารถในการแข่งขันระหว่างประเทศ

๒.๒) ช่วยเพิ่มอันดับของประเทศไทยในการจัดอันดับความพร้อมด้าน ICT ทั้งในระดับโลกและ ภูมิภาค และยกระดับความพร้อมทางด้าน ICT ของประเทศไทย

๒.๓) ยกระดับจุดยืนประเทศไทยในการเป็นแหล่งท่องเที่ยวและการค้าที่สำคัญ โดยนักท่องเที่ยวหรือนักธุรกิจชาวต่างชาติสามารถติดต่อสื่อสารผ่านบริการภายใต้เงื่อนไขการใช้งานที่เหมาะสม